b'\n_START_ARTICLE_\nBatalla de Villers-Bocage\n_START_SECTION_\nRegne Unit\n_START_PARAGRAPH_\nLa 7a Divisi\xc3\xb3 Blidada, encarregada de capturar Villers-Bocage, planej\xc3\xa0 enviar una brigada de refor\xc3\xa7 per envoltar la ciutat i les zones dels voltans, mentre que la resta de tropes mantenien les l\xc3\xadnies de comunicaci\xc3\xb3 de la divisi\xc3\xb3 obertes._NEWLINE_Aquest cos, el 22\xc3\xa8 Grup de Brigada blindat, estava format a partir de tropes del Cos i de divisi\xc3\xb3 del XXX Cos i de la 7a Blindada, aix\xc3\xad com elements de la 22a Brigada Blindada i la 131a Brigada d\'Infanteria (Queens). El Grup de Brigada va ser situat sota el comandament de l\'oficial al c\xc3\xa0rrec de la 22a Brigada Blindada, el brigadier W.R.N. "Looney" Hinde._NEWLINE_Durant la nit del 12/13 de juny, mentre el Grup de Brigada estava prop del poble de la Mulotiere, el brigadier Hinde tra\xc3\xa7a el seu pla per a l\'ocupaci\xc3\xb3 de Villers-Bocage. _NEWLINE_La Companya A de la 1a Brigada de Fusellers i la 4CLY travessarien la ciutat i capturarien la Cota 217. l\'1/7 Queens els seguiria i asseguraria la punta oriental de la ciutat, mentre que la resta de companyies de la 1a Brigada de Fusellers ocuparien la punta occidental. _NEWLINE_A fora de la ciutat, la 5RTR capturaria el tur\xc3\xb3 al voltant de Maisoncelles-Pelvey, a uns 3\xc2\xa0km al sud-est de Villers-Bocage, i la 260a bateria anti-tanc prendria posicions entre ells i el 4CLY a la cota 213. la 1/5a Queen se situaria entre ells, a l\'oest de Villers-Bocage, mentre que els dos regiments d\'H\xc3\xbassars protegirien el flanc._NEWLINE_La resta de la divisi\xc3\xb3, el 1r Regiment Reial de Tancs i el 1/6\xc3\xa8 Queen, a les ordres de la 131a Brigada d\'Infanteria (Queens), tindrien la missi\xc3\xb3 de mantenir les l\xc3\xadnies de comunicaci\xc3\xb3 obertes i s\'estarien a la zona de la Mulotiere.\n_START_SECTION_\nAlemanya\n_START_PARAGRAPH_\nAdvertits del forat a les seves l\xc3\xadnies, i conscients que els brit\xc3\xa0nics el voldrien explotar, s\'envi\xc3\xa0 a la Schwere SS-Panzer-Abteilung 101 perqu\xc3\xa8 prengu\xc3\xa9s posicions al flanc esquerre de la divisi\xc3\xb3 i que mantingu\xc3\xa9s les posicions de Villers-Bocage i la Cota 213._NEWLINE_L\'\xc3\xbanica unitat d\'aquesta formaci\xc3\xb3 present a la rodalia de la ciutat el mat\xc3\xad del 13 de juny era la 2a Companyia, formada per 6 tancs Tiger I: 211, 221, 222, 223, 233 i 234. En fotografies posteriors a la batalla tamb\xc3\xa9 apareix danyat el Tiger 231, pertanyent al SS-Obersturmf\xc3\xbchrer Michael Wittmann. A plena capacitat, la 2a Companyia havia de tenir 14 tancs Tiger; per\xc3\xb2 la resta de tancs (incloent el del mateix Wittmann) no van poder completar el cam\xc3\xad des de Beauvais per diversos motius, principalment per avaries. Al mat\xc3\xad del 13 de juny, el Tiger 221 va ser enviat a establir contacte amb la divisi\xc3\xb3 Panzer Lehr.\n_START_SECTION_\nL\'avan\xc3\xa7\n_START_PARAGRAPH_\nA primera hora del dia, els fusellers de la 1a Brigada de Fusellers hagu\xc3\xa9 de recon\xc3\xa8ixer el primer kil\xc3\xb2metre de la marxa que s\'usaria per assegurar que el passatge fins a Livry era segur. Despr\xc3\xa9s d\'informar que Livry estava lliure de pres\xc3\xa8ncia alemanya, l\'avan\xc3\xa7 torn\xc3\xa0 a iniciar-se a les 05:30, encap\xc3\xa7alat pel 4t County of London Yeomanry. Avan\xc3\xa7ant amb cautela, la columna es trob\xc3\xa0 amb diverses granges i molins per tota la ruta, d\'on sortien francesos jubilosos, provocant que una relaxaci\xc3\xb3 general descend\xc3\xads per tota la columna. Segons la informaci\xc3\xb3 que els arrib\xc3\xa0 pels francesos que els rebien, els tancs alemanys haurien d\'estar a Tracey-Bocage (la qual cosa posteriorment es demostr\xc3\xa0 incorrecta), i comen\xc3\xa7aren a c\xc3\xb3rrer rumors per tota la columna, segons els quals els tancs alemanys, sense combustible ni infanteria que els proteg\xc3\xads, estaven estacionats a Ch\xc3\xa1teau de Villers-Bocage. Abans d\'entrar a la ciutat, descobriren un vehicle blindat alemany a uns 600m de la columna, amb el seu comandant observant clarament l\'avan\xc3\xa7 brit\xc3\xa0nic. Com que el tanc brit\xc3\xa0nic m\xc3\xa9s proper no podia girar la torreta per disparar-lo, s\'orden\xc3\xa0 a un altre tanc que ho fes, per\xc3\xb2 per quan aquest va estar preparat, el blindat havia fugit. A les 08:30, despr\xc3\xa9s d\'haver avan\xc3\xa7at uns 7\xc2\xa0km, el 22\xc3\xa8 Grup de Brigada Blindat penetr\xc3\xa0 a Villers-Bocage, enmig d\'una festa popular i amb dos soldats abandonant el poble a tota velocitat amb un Volkswagen K\xc3\xbcbelwagen.\n_START_SECTION_\nDarrera hora del mat\xc3\xad i combats a la Cota 213\n_START_PARAGRAPH_\nEl major Wenck, de la Panzerlehrdivision, dirigint una missi\xc3\xb3 de reconeixement prop de Villers-Bocage, abandon\xc3\xa0 el seu vehicle quan sent\xc3\xad els sorolls dels motors dels tancs. Trob\xc3\xa0 una columna de diversos tancs Cromwell abandonats per les seves tripulacions, i aquestes estaven al davant de la columna amb un oficial mirant un mapa. Wenke ocup\xc3\xa0 r\xc3\xa0pidament un dels tancs i marx\xc3\xa0 davant dels tancs mentre que tenia una oportunitat per marxar. A la punta oriental de Villers-Bocage, va descriure l\'escena com tota plena de tancs cremant-se i transports de canons Bren i Tomies morts. Despr\xc3\xa9s, Wenke dirig\xc3\xad el seu tanc capturat cap al quarter general de la Panzerlehrdivision a Ch\xc3\xa1teau d\xe2\x80\x99Orbois._NEWLINE_A la Cota 213, l\'esquadr\xc3\xb3 A tenia 9 tancs operatius, incloent dos Fireflys, i un tanc Cromwel OP, tot i que alguns tanc no tenien la seva tripulaci\xc3\xb3 completa. Com a suport tenien una secci\xc3\xb3 de fusellers i un nombre igual d\'oficials. Els oficials superiors, despr\xc3\xa9s de conferenciar, van decidir mantenir la posici\xc3\xb3 fins que arribessin refor\xc3\xa7os, i provaren de muntar un per\xc3\xadmetre defensiu al voltant de tot el tur\xc3\xb3._NEWLINE_Cap a les 10 del mat\xc3\xad, grups de la 4 Companyia del Schwere SS-Panzer-Abteilung 101 (el grup de suport i reconeixement) arribaren cap a la Cota 213 i comen\xc3\xa7aren a envoltar als brit\xc3\xa0nics. Els soldats brit\xc3\xa0nics que estaven entre la ciutat i el tur\xc3\xb3 eren els m\xc3\xa9s afortunats i 30 homes van evitar ser capturats, dedicant-se durant les 24 hores seg\xc3\xbcents a tornar a les l\xc3\xadnies brit\xc3\xa0niques. Durant la resta del mat\xc3\xad, el 1/7th Queen\'s Royal Regiment (West Surrey) comen\xc3\xa7\xc3\xa0 a prendre posicions a Villers-Bocage, capturant una patrulla de 3 homes de la 2a Divisi\xc3\xb3 Panzer. Durant el mat\xc3\xad, se\'ls enviaren tropes per intentar refor\xc3\xa7ar les que havien quedat atrapades; per\xc3\xb2 no es pogu\xc3\xa9 fer cap mena de progr\xc3\xa9s. Cap a les 10:30, Lord Cranley inform\xc3\xa0 que la posici\xc3\xb3 brit\xc3\xa0nica era insostenible, a m\xc3\xa9s que la retirada era impossible. Dues hores despr\xc3\xa9s, s\'estaven planejant una sortida. Un tanc Cromwell prov\xc3\xa0 de sortir de tornada cap a Villers-Bocage per un cam\xc3\xad alternatiu, per\xc3\xb2 va ser atacat per un tanc alemany. Els alemanys comen\xc3\xa7aren a bombardejar els arbres als voltants del cam\xc3\xad, provocant una pluja d\'estelles, i cinc minuts despr\xc3\xa9s el principal grup brit\xc3\xa0nic decid\xc3\xad rendir-se. Es van fer diverses temptatives per incendiar als Cromwells abandonats abans que no arribessin els alemanys, per\xc3\xb2 aquests van ser r\xc3\xa0pids. 30 membres del County of London Yeomanry van ser capturats amb fusellers i membres del Royal Horse Artillery. Aix\xc3\xb2 no obstant, alguns homes van aconseguir fugir, com el Capit\xc3\xa0 Christopher Milner MC, de la Brigada de Fusellers, que pass\xc3\xa0 tot el dia fugint fins que no arrib\xc3\xa0 de nit a les l\xc3\xadnies brit\xc3\xa0niques, o el Caporal Hoar, del 4CLY, que no tornaria fins al 25 de juny._NEWLINE_Despr\xc3\xa9s d\'arribar al quarter general de la Panzerlehrdivision, inform\xc3\xa0 a l\'oficial d\'intel\xc2\xb7lig\xc3\xa8ncia,  Oberstleutnant  Kauffmann, sobre la situaci\xc3\xb3 a Villers-Bocage. Kauffmann orden\xc3\xa0 al capit\xc3\xa0 Helmut Ritgen que reun\xc3\xads els tancs que pogu\xc3\xa9s i bloqueg\xc3\xa9s els accessos nord de la ciutat. Ritgen va aconseguir reunit 15 Panzers IV, mentre que a 10 m\xc3\xa9s que estaven a un taller al sud de la Route Nationalle 175 se\'ls orden\xc3\xa0 que es dirigissin cap a Villers-Bocage per participar en el contraatac. Fritz Bayerlein el comandant de la Panzerlehrdivision, es despla\xc3\xa7\xc3\xa0 2\xc2\xa0km al nord de Villers-Bocage per reunir-se amb Ritgen. Mentre que els tancs de Ritgen avan\xc3\xa7aven, van caure sota una pantalla de foc anti-tanc, perdent-ne\'n un. _NEWLINE_A Villers-Bocage, la Companyia A del 1/7 Queens reb\xc3\xa9 l\'ordre que assegur\xc3\xa9s l\'estaci\xc3\xb3 de trens i la zona dels voltants, mentre que les companyies B i C asseguraven el costat oriental de la ciutat, per\xc3\xb2 en aquells moments la infanteria alemanya ja s\'havia comen\xc3\xa7at a infiltrar en la zona est de la ciutat, i comen\xc3\xa7\xc3\xa0 una lluita casa per casa. La lluita es despla\xc3\xa7\xc3\xa0 cap a l\'oest de la ciutat, mentre que els tancs alemanys atacaven el 1/5th Queens prop de Livry, perdent-ne un en el proc\xc3\xa9s.\n_START_SECTION_\nAl vespre\n_START_PARAGRAPH_\nWittmann es trobava al Chateau d\'Orbois, on reb\xc3\xa9 un Schwimmwagen per despla\xc3\xa7ar-se amb la seva unitat a la Cota 213. Quan hi arrib\xc3\xa0 es trob\xc3\xa0 que Karl Mobius, comandant de la 1a Companyia del Schwere SS-Panzer-Abteilung 101, havia arribat amb la seva companyia d\'almenys 8 Tigers. Els dos comandants de companyia van discutir sobre l\'atac imminent que hauria de fer la 1a Companyia._NEWLINE_Els combats per la ciutat tornaren cap a les 13:00, quan els homes i vehicles de la Panzer-Lehr i del Schwere SS-Panzer-Abteilung 101 atacaren. La Divisi\xc3\xb3 Panzer-Lehr llan\xc3\xa7\xc3\xa0 els seus atacs des del nord, mentre que el 101 atacava des de l\'oest, prolongant-se la lluita durant 6 hores. Durant tots aquests atacs, diversos Tigers van ser posats fora de combat per les tropes del 1/7 Queens, sent-ho almenys dos d\'ells per l\'acci\xc3\xb3 dels PIATs._NEWLINE_Durant una pausa durant els combats, el tinent Cotton i el sergent Bramall van anar cap als tancs alemanys danyats portant tovalloles i gasolina, incendiant els tancs perqu\xc3\xa8 aix\xc3\xad no es poguessin recuperar. Foren condecorats amb la Creu Militar i la Medalla Militar, respectivament. _NEWLINE_A les 16:00, els brit\xc3\xa0nics encara posse\xc3\xafen la ciutat despr\xc3\xa9s d\'una defensa determinada. Els alemanys llavors llan\xc3\xa7aren un nou contraatac, recolzat per foc de morters i artilleria. L\'atac va ser rebutjat en diversos punts, per\xc3\xb2 prossegu\xc3\xad la lluita al carrer. A l\'estaci\xc3\xb3 de ferrocarrils, els Panzergrenadiers van atacar una afeblida Companya A del 1/7 Queens, capturant tota una secci\xc3\xb3; fins que finalment van aconseguir envoltar el quarter general del batall\xc3\xb3._NEWLINE_A mesura que augmentava la pressi\xc3\xb3 sobre els defensors, el brigadier Hinde decid\xc3\xad que la situaci\xc3\xb3 era cada cop m\xc3\xa9s insostenible i que les tropes havien de ser retirades de la ciutat. Sota una cobertura d\'artilleria i una pantalla de fum, la infanteria aconsegu\xc3\xad abandonar la ciutat coberta pels tancs del 4CLY, que es retiraren en darrer lloc. Els defensors de Villers-Bocage es retiraren fins a Amaye-sur-Seulles, a uns 5\xc2\xa0km a l\'oest, mentre que eren coberts pels tancs del 5RTR. All\xc3\xa0, juntament amb la resta de la 22a Brigada Blindada, formaren una posici\xc3\xb3 defensiva.\n_START_SECTION_\nDespr\xc3\xa9s de la batalla\n_START_PARAGRAPH_\nL\'endem\xc3\xa0 tornaren a produir-se els durs combats, amb els alemanys provant d\'assaltar les posicions brit\xc3\xa0niques. Tot i que els Panzergrenadiers van ser capa\xc3\xa7os de superar algunes de les posicions brit\xc3\xa0niques i avan\xc3\xa7ar amb perill cap als canons aliats i el quarter general t\xc3\xa0ctic, sempre van haver-se de retirar davant el foc de la 50a d\'Infanteria (Northumbria) i l\'artilleria de divisi\xc3\xb3 de la 1a americana, aix\xc3\xad com de l\'artilleria del Grup d\'Ex\xc3\xa8rcits (a m\xc3\xa9s que en diverses ocasions van poder arribar a demanar suport aeri). El dia acab\xc3\xa0 amb la 22a Brigada Blindada mantenint les seves posicions i envoltada per uns 20 tancs alemanys fora de combat i centenars de ferits alemanys. Les p\xc3\xa8rdues aliades van incloure 3 tancs Cromwell i p\xc3\xa8rdues lleugeres d\'infanteria._NEWLINE_El brigadier Hinde creia que podria mantenir la posici\xc3\xb3 i des d\'all\xc3\xa0 reobtenir la iniciativa, mentre que els alemanys tenien grans p\xc3\xa8rdues cada vegada que provava d\'eliminar les posicions brit\xc3\xa0niques. Degut al fracassat atac de la 50a (Northumbria) a Tilly-sur-Seulles, se li orden\xc3\xa0 que aquella nit es retiressin per tal d\'estr\xc3\xa8nyer la l\xc3\xadnia del front._NEWLINE_El tinent general Bucknall tenia 2 brigades d\'infanteria a la seva disposici\xc3\xb3, que podrien haver estat usades per refor\xc3\xa7ar la 7a divisi\xc3\xb3 blindada i intentar recapturar Vilers-Bocage i fer que la Divisi\xc3\xb3 Panzer Lehr es retir\xc3\xa9s. Per\xc3\xb2 prefer\xc3\xad refor\xc3\xa7ar la 50a (Northumbria) al seu assalt a Tilly-sur-Seulles. Escoll\xc3\xad no refor\xc3\xa7ar la 7a Divisi\xc3\xb3 Blindada perqu\xc3\xa8, pel que sabia, els homes d\'Erskine estaven sota l\'atac de la 2a Divisi\xc3\xb3 Panzer._NEWLINE_L\'Operaci\xc3\xb3 Aniseed, la retirada brit\xc3\xa0nica d\'Amaye-sur-Seulles, s\'inici\xc3\xa0 a les 00:30 hores del 15 de juny sota una cobertura de bombardeig de la RAF a Aunay-sur-Odon i de foc d\'artilleria per amagar el soroll dels tancs en retirada. A les 05:00, la retirada s\'havia completat sense incidents, doncs les tropes alemanyes van ser massa lentes de reacci\xc3\xb3 davant els moviments brit\xc3\xa0nics._NEWLINE_El 19 de juny, la 50a Divisi\xc3\xb3 d\'Infanteria (Northumbria) finalment va capturar Tilly-sur-Seulles i oblig\xc3\xa0 a la divisi\xc3\xb3 Panzer-Lehr a retirar-se. Van unir-se amb la 7a Divisi\xc3\xb3 Blindada, que mantenia les l\xc3\xadnies generals al riu Aure al sud de Livry, mentre que es preparava per al seu segon atac. Amb la tempesta que aquella nit caigu\xc3\xa9 sobre el canal, totes les operacions ofensives van quedar cancel\xc2\xb7lades i aquest nou atac de la 7a Blindada mai no es materialitz\xc3\xa0. _NEWLINE_Van haver m\xc3\xa9s repercussions pel frac\xc3\xa0s a Villers-Bocage. A inicis d\'agost, Dempsey us\xc3\xa0 l\'Operaci\xc3\xb3 Penja-robes com un dels motius per haver retirat a Bucknall del comandament despr\xc3\xa9s de diverses pobres actuacions del XX Cos. Erskine i Hinde, juntament amb el comandant de l\'Artilleria Reial i el cap de l\'estat major de la 7a Divisi\xc3\xb3 van ser rellevats de les seves posicions.'